नई दिल्लीे। लालू प्रसाद प्रधानमंत्री, मुलायम सिंह यादव संयोजक, आओर गोपीनाथ मुंडे लोकसभा अध्यक्ष। जी हां, सत्य मुदा असंगत। शुक्रदिन विपक्ष छद्म कार्यवाही मे नव पीएम चुनिकए सरकार क विरोध कए संकेत देबाक संग-संग विपक्ष संसद मे नव इतिहास रचि देलक। संप्रग सरकार क आचरण क खिलाफ किछु काल लेल किछु नेता अपना कए पीएम, संयोजक आ अध्यक्ष घोषित करि करीब एक घंटा तक लोकसभा क कार्यवाही चलेलथि। गौरतलब अछि जे सांसद क दरमहा आ भत्ता मे बढ़ोतरी कए लकए लालू आ मुलायम भोरे स कमान सम्हारने छलाह। जखन बिना चर्चा कए विधेयक पास भ गेल त भाजपा क सेहो सब्र टूटि गेल। कार्यवाही स्थगित भ गेल, मुदा विपक्ष क लगभग 70टा सांसद डटल रहलाह। किछु काल धरना देलाक बाद ओ सब नव सरकार क गठन करि लेलथि। सांसद करीब एक घंटस तक मॉक छद्म, कार्यवाही चलेलाह। एहि दौरान बाकायदा विधेयक पर चर्चा भेल आ स्वघोषित पीएम ओकरा खारिज करि देलथि। आब शनिदिन संसद क कार्यवाही शुरू भेला स पहिने लालू क संसद बैसत आ वेतन भत्ता क संग-संग दोसर मुद्दा पर सेहो चर्चा करत।
 खबर अछि जे पीएम पद क लेल पहिने दूटा दावेदार सामने छल। लालू आ मुलायम, मुदा बाद मे मुलायम कए संयोजक सह संसदीय कार्यमंत्री बना देल गेल। लोकसभा मे भाजपा क उपनेता गोपीनाथ मुंडे कए सदन क अध्यक्ष चुनल गेल। लालू कहला जे चूंकि सरकार राष्ट्रीय अछि, ताहि लेल एहि मे कोई नेता प्रतिपक्ष नहि रहत। मुदा जखन भाजपा नेता कीर्ति आजाद कए बजबाक अवसर नहि भेटल त ओ अपना कए नेता प्रतिपक्ष घोषित करि देलथि। यानी एहि सरकार मे दबदबा ओबीसी नेता क रहल। फेर कार्यवाही शुरू भेल। मेडिकल काउंसिल विधेयक पर भाजपा क मेनका गांधी आ उदय सिंह बजलथि। माकपा नेता वासुदेव आचार्य अपना कए स्वतंत्र घोषित करैत भाषण देलथि। अंत मे लालू बतौर पीएम विधेयक कए खारिज करि देलथि।
 कार्यवाही क बीच मे एकटा मार्शल अंदर आयल त ओकरा बाहर जेबा लेल कहल गेल। लालू कहला जे हुनकर सरकार मे मार्शल क जरूरत नहि अछि। लालूक भाषणक बाद कार्यवाही शनिदिन तक लेल स्थगित करि देल गेल। 